b'\n_START_ARTICLE_\nJaunieji aplinkos reporteriai\n_START_PARAGRAPH_\nJaun\xc5\xb3j\xc5\xb3 aplinkos reporteri\xc5\xb3 programa \xe2\x80\x93 viena i\xc5\xa1 Aplinkosauginio \xc5\xa1vietimo fondo vykdom\xc5\xb3 program\xc5\xb3. Ji skirta vidurini\xc5\xb3 mokykl\xc5\xb3 moksleiviams ir mokytojams. Programoje dalyvaujantys mokiniai tyrin\xc4\x97ja \xc4\xafvairias aplinkosaugos problemas bei ruo\xc5\xa1ia ir skelbia apie tai straipsnius, fotografijas.\n_START_SECTION_\nVeikla\n_START_PARAGRAPH_\nKiekviena programoje dalyvaujanti grup\xc4\x97 turi apsibr\xc4\x97\xc5\xbeti savo tyrimo objekt\xc4\x85 vietiniu aplinkosaugos lygiu. Nustatytos \xc5\xa1e\xc5\xa1ios pagrindin\xc4\x97s tyrim\xc5\xb3 temos: \xc5\xbeem\xc4\x97s \xc5\xabkis, miestai, pakrant\xc4\x97s zona, energija, atliekos ir vanduo. Kiekvieno projekto tikslas \xe2\x80\x93 pateikti teising\xc4\x85 informacij\xc4\x85 vietos bendruomenei._NEWLINE_Jaun\xc5\xb3j\xc5\xb3 aplinkos reporteri\xc5\xb3 tinklui priklausantys moksleiviai ruo\xc5\xa1ia bei skelbia straipsnius ir fotografijas apie aplink\xc4\x85. Jaunieji reporteriai programos internetin\xc4\x97je svetain\xc4\x97je pateikia informacij\xc4\x85 apie savo projektus, straipsnius ir fotografijas. Kiekvienais metais tarptautin\xc4\x97 \xc5\xa1ios programos taryba apdovanoja geriausi\xc5\xb3 met\xc5\xb3 straipsni\xc5\xb3 ir fotografij\xc5\xb3 autorius.\n_START_SECTION_\nLygiai\n_START_PARAGRAPH_\nPrograma turi du veiklos lygius. Didesnis d\xc4\x97mesys skiriamas vietinio lygmens tyrimams, kuriais siekiama geriau suprasti, kaip aplinkosaugos klausimai yra susij\xc4\x99 su darniu vystymusi ir globalin\xc4\x97mis problemomis. Platesn\xc4\xaf mast\xc4\x85 vietiniu lygiu vykdomas projektas \xc4\xafgauna tuomet, kai bendradarbiaujama su kit\xc5\xb3 \xc5\xa1ali\xc5\xb3 programos dalyviais.\n_START_SECTION_\nDalyviai\n_START_PARAGRAPH_\n\xc5\xa0iuo metu \xe2\x80\x9eJaun\xc5\xb3j\xc5\xb3 aplinkos reporteri\xc5\xb3\xe2\x80\x9c programos veikloje dalyvauja Kipro, Graikijos, Maroko, \xc5\xa0vedijos, Belgijos, Airijos, Norvegijos, Turkijos, Danijos, Italijos, Portugalijos, Did\xc5\xbeiosios Britanijos, Estijos, Islandijos, Rumunijos, Pranc\xc5\xabzijos, Latvijos ir Ispanijos mokykl\xc5\xb3 moksleiviai._NEWLINE_Programoje pradeda dalyvauti ir Lietuvos mokyklos.'